b'\n_START_ARTICLE_\nMuskarin\n_START_SECTION_\nMehanizem delovanja\n_START_PARAGRAPH_\nMuskarin po vezavi na muskarinske receptorje opona\xc5\xa1a delovanje \xc5\xbeiv\xc4\x8dnega prena\xc5\xa1alca acetilholina. Obstaja 5 podtipov muskarinskih receptorjev, M\xe2\x82\x81 do M\xe2\x82\x85, in v ve\xc4\x8dini tkiv je izra\xc5\xbeenih hkrati ve\xc4\x8d podtipov. Podtipa M\xe2\x82\x82 and M\xe2\x82\x83 posredujeta muskarinske odgovore v obkrajnem avtonomnem \xc5\xbeiv\xc4\x8devju, M\xe2\x82\x81 in M\xe2\x82\x84 pa sta najbolj raz\xc5\xa1irjena v mo\xc5\xbeganih in avtonomnih ganglijih. M\xe2\x82\x81, M\xe2\x82\x83 in M\xe2\x82\x85 spodbudita preko beljakovine G hidrolizo fosfatidilinozitola in sprostitev znotrajceli\xc4\x8dnega kalcija, M\xe2\x82\x82 in M\xe2\x82\x84 pa preko beljakovine G zavirata encim adenilil-ciklazo, s \xc4\x8dimer se zmanj\xc5\xa1a znotrajceli\xc4\x8dna koncentracija cAMP. Ve\xc4\x8dina muskarinskih agonistov ni selektivna za dolo\xc4\x8dene podtipe receptorjev.\n_START_SECTION_\nPresnova\n_START_PARAGRAPH_\nLe malo je raziskav o presnovi muskrina v \xc4\x8dlove\xc5\xa1kem telesu, nakazujejo pa, da se ne presnovi. Muskarin se ne presnavlja z encimom acetilholinesterazo, kar bi lahko tudi pojasnilo njegovo toksi\xc4\x8dnost. Je dobro topen v vodi in se najverjetneje iz krvi o\xc4\x8disti skozi ledvice s se\xc4\x8de.\n_START_SECTION_\nZastrupitev\n_START_PARAGRAPH_\nZastrupitev z muskarinom je podoben zastrupitvam z organofosfatnimi insekticidi in povzro\xc4\x8di t. i. muskarinski sindrom. Pojavi se lahko na primer pri zastrupitvah z gobami skupine razcepljenk (lat. Inocybe) in livk (lat. Clitocybe), ki vsebujejo muskarin. Le-ta spodbuja postgangljiske holinergi\xc4\x8dne nevrone in povzro\xc4\x8di ustrezno klini\xc4\x8dno sliko. Simptomi se pojavijo 30 minut do 2 uri po zau\xc5\xbeitju gob. Zna\xc4\x8dilni so povi\xc5\xa1ana mi\xc5\xa1i\xc4\x8dni tonus in motiliteta prebavil in se\xc4\x8dil, bradikardija, zo\xc5\xbeene zenice, znojenje in slinjenje. Toksi\xc4\x8dni odmerek muskarina pri ljudeh je zelo visok in smrt zaradi zau\xc5\xbeitja gob je zelo redka. Naravni protistrup je atropin, ki se kompetitivno z muskarinom ve\xc5\xbee na receptorje. Daje se intravensko ali intramuskularno (v mi\xc5\xa1ico) in po dajanju simptomi hitro izzvenijo. V huj\xc5\xa1ih primerih so potrebni monitorizacija, dajanje kisika in vstavitev katetra za merjenje centralnega venskega tlaka. Poleg tega se izpira \xc5\xbeelodec in dajo aktivno oglje ter odvajalo.'